17. september 2021 blev en 41-årig kvinde og mor til to skudt og dræbt af sin eksmand udenfor sit hjem på Skelagervej i Aalborg. En tragedie, der rystede hele nabolaget. - Det er hårdt. Det er meget hårdt. Det kommer meget tæt på, sagde en nabo til TV2 Nords udsendte dagen efter drabet i 2021. Flere vidner overværede drabet som foregik på åben gade. Heriblandt den dræbte kvinde og hendes drabsmands to fælles børn, som var seks og otte år gamle, da drabet på deres mor fandt sted. Eksmanden blev anholdt på stedet og erkendte sig efterfølgende skyldig i manddrab. Tirsdag begynder retssagen mod ham, og af anklageskriftet fremgår det, at eksmanden inden drabet i en lang periode havde stalket og truet sin ekskone. Overtrådte tilhold 21. december 2018, altså to år og ni måneder før drabet, fik manden et tilhold, der forbød ham at opsøge og kontakte sin ekskone. Et tilhold, han ifølge anklageskriftet overtrådte 33 gange på de to år. Manden havde sendt adskillige sms'er og mails - flere med voldsomme trusler - til ekskonen og udsat hende for psykisk vold. En af truslerne i anklageskriftet tæller en email, som den 53-årige sendte til den 41-årige kvinde 4. april 2020, hvor han skrev: "Jeg sætter livet på spil nu. Enten tager du mit liv eller jeg tager dit liv." I en anden mail fra 22. maj 2020 skrev han ifølge anklageskriftet: "Jeg er ligeglad med dig. Men du tager vores sønner fra mig. Og du tager deres familie fra dem. Det vil jeg tage dit liv fra dig for." Foruden manddrab og overtrædelse af våbenloven lyder tiltalen mod ham derfor også på dødstrusler og for mere end 30 overtrædelser af tilholdet. TV2 Nord følger retssagen tirsdag.
Tirsdag begynder retssagen mod en 53-årig mand, der er tiltalt for at have dræbt sin ekskone. Han er også tiltalt for adskillige overtrædelser af det tilhold, hun havde mod ham.